b'\n_START_ARTICLE_\nBor\xc5\xa1t, Koper\n_START_SECTION_\nZgodovina\n_START_PARAGRAPH_\nV rimskem obdobju se je tu nahajalo naselje Elpidium. To podro\xc4\x8dje je bilo neko\xc4\x8d mo\xc4\x8dno pora\xc5\xa1\xc4\x8deno z gozdovi, zato ime Bor\xc5\xa1t (nem. \xc2\xbbgozd\xc2\xab) ne presene\xc4\x8da. _NEWLINE_Tukaj naj bi se rodil sv. Nazarij (god 19. junija), prvi koprski \xc5\xa1kof in zavetnik Kopra. _NEWLINE_V vasi \xc5\xa1e danes stoji cerkev sv. Roka in Sebastjana iz 13. stoletja, nekdanja  podru\xc5\xbenica cerkve sv. Kancijana v Tru\xc5\xa1kah, sedaj pa podru\xc5\xbenica \xc5\xbeupnije Marezige.   _NEWLINE_Med 2. svetovno vojno je v okolici Bor\xc5\xa1ta delovala komanda mesta Koper. Do dana\xc5\xa1njih dni se je ohranil vsakoletni pohod na bunker 8. februarja za slovenski kulturni praznik. V vasi so med drugo svetovno vojno va\xc5\xa1\xc4\x8dani re\xc5\xa1ili sestreljenega ameri\xc5\xa1kega padalca Charlesa Daughertya, ki se je v znak hvale\xc5\xbenosti \xc5\xa1e velikokrat vrnil v vas.  _NEWLINE_Po vojni so va\xc5\xa1\xc4\x8dani zgradili zadru\xc5\xbeni dom in pozneje tudi odkupno mesto, kjer so lahko prodajali svoje pridelke zadrugi in zatem tudi Agrariji._NEWLINE_Elektri\xc4\x8dni tok je bil v vas napeljan leta 1954. Do leta 1965 je v vasi delovala osnovna \xc5\xa1ola, ki \xc5\xa1e danes zgolj kot stavba stoji in je ena najve\xc4\x8djih v vasi. V preteklosti sta v vasi delovali tudi gostilna in trgovina._NEWLINE_Vodovod je bil napeljan leta 1990.\n_START_SECTION_\nOkolica\n_START_PARAGRAPH_\nZaradi lege vasi na slemenu je od tod lep razgled na Koper, Trst in ob lepem vremenu tudi na celoten Tr\xc5\xbea\xc5\xa1ki zaliv. Zahodno od vasi se nahajajo obse\xc5\xbeni vinogradi podjetja Agraria Koper.\n_START_SECTION_\nDostop\n_START_PARAGRAPH_\nBor\xc5\xa1t je od Kopra oddaljen 13\xc2\xa0km, pribli\xc5\xbeno 20 minut vo\xc5\xbenje. Dostop je po asfaltirani cesti (Koper\xe2\x80\x93Vanganel\xe2\x80\x93Babi\xc4\x8di\xe2\x80\x93Bor\xc5\xa1t) ali z vlakom do Kopra in od tu z avtobusom do Bor\xc5\xa1ta.'